REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/245-18

23. oktobar 2018. godine

B e o g r a d

ZAPISNIK

32. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 17. OKTOBRA 2018. GODINE

 Sednica je počela u 11 časova.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Zoran Bojanić, Snežana R. Petrović i Ana Čarapić.

 Sednici su prisustvovali zamenici članova Odbora: Milimir Vujadinović (zmenik člana Odbora Jelene Mijatović) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora: Novica Tončev, Tomislav Ljubenović, Branislav Mihajlović, Dejan Nikolić, Ivan Kostić, Gorica Gajić, Vojislav Vujić i Zdravko Stanković, niti njihovi zamenici.

 Na predlog predsednika, Odbor je jednoglasno utvrdio sledeći

D n e v n i r e d

1. Određivanje dva člana delegacije Odbora za učešće na sastanku Parlamentarnog plenuma Energetske zajednice;
2. Razno.

Prva tačka dnevnog reda **–** Određivanje dva člana delegacije Odbora za učešće na sastanku Parlamentarnog plenuma Energetske zajednice

 Predsednik Odbora je obavestila da će se sastanak Parlamentarnog plenuma Energetske zajednice, koji će biti posvećen obnovljivim izvorima energije, održati 28. novembra 2018. godine u Skoplju, u Makedoniji. Istovremeno, to će biti i zajednička sednica Parlamentarnog plenuma EnZ i Parlamentarne skupštine Mediterana. Cilj zajedničke sednice biće razmena iskustava u pogledu stvaranja adekvatnog zakonskog okvira za proizvodnju energije iz obnovljivih izvora i sa njim povezanih pravnih, regulatornih, institucionalnih i finansijskih izazova. U pozivnom pismu stoji i obaveštenje o održavanju Drugog Parlamentarnog foruma Jugoistočne Evrope o energetskoj efikasnosti i klimi, koji je zakazan za 27. novembar u Skoplju, za koji još nije dostavljen poziv.

 Podsetila je da je Ministarski savet EnZ, na sastanku održanom 16. oktobra 2015. godine u Tirani, doneo Odluku o uspostavljanju redovnih sastanaka Parlamentarnog plenuma EnZ, koji čine po dva člana parlamenata država potpisnica Ugovora o osnivanju Energetske zajednice i članovi Evropskog parlamenta. Parlamentarni plenum EnZ prati primenu Ugovora o osnivanju Energetske zajednice, aktivno pruža podršku primeni i ostvarenju ciljeva Ugovora i radi na jačanju demokratskog legitimiteta i transparentnosti procesa u EnZ. pored toga, Sekretarijat EnZ, na osnovu člana 52. Zakona o ratifikaciji Ugovora o osnivanju Energetske zajednice („Službeni glasnik RS“, broj 62/06), dostavlja i predstavlja redavan godišnji izveštaj Ministarskog saveta EnZ o napretku Republike Srbije u implementaciji paketa propisa Energetske zajednice Odboru Narodne skupštine za privredu, regionalni razvoj, trgovinu, turizam i energetiku.

 Do sada su u radu Parlamentarnog plenuma EnZ učestvovali prof. dr Vladimir Marinković, dr Aleksandra Tomić i Snežana R. Petrović, kao i narodni poslanik Žarko Mićin.

 Predsednik je obavestila da je Vladimir Marinković opravdano sprečen da prisustvuje sednici Odbora, ali da je spreman da učestvuje na ovom sastanku kao član Parlamentarnog plenuma EnZ.

 Snežana R. Petrović je prihvatila predlog predsednika da učestvuje na sastanku.

 Odbor je jednoglasno odredio prof. dr Vladimira Marinkovića i Snežanu R. Petrović za učešće na sastanku Parlamentarnog plenuma Energetske zajednice u Skoplju 28. novembra 2018. godine.

Druga tačka:Razno.

 U okviru ove tačke dnevnog reda nije bilo predloga, pitanja ni diskusije.

 Sednica je zaključena u 11 časova i 6 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović